Na temelju članka 17. stavka 1. i članka 289. stavka 7. Zakona o socijalnoj skrbi („Narodne novine“ broj 18/22, 46/22, 119/22, 71/23, 156/23, 61/25) , članka 28. Statuta Općine Cerna („Službeni vjesnik“ Vukovarsko-srijemske županije broj 19/09, 2/13, 24/14, 8/18, 4/21), Općinsko vijeće Općine Cerna na 7. sjednici održanoj dana -- prosinca 2025. godine donosi, 

ODLUKU O SOCIJALNOJ SKRBI NA 
PODRUČJU OPĆINE CERNA


I. OPĆE ODREDBE
Članak 1.

         Ovom Odlukom utvrđuju se novčane naknade Općine Cerna (u daljnjem tekstu: Općina) koje, osim prava što ih osigurava Republika Hrvatska na osnovi Zakona o socijalnoj skrbi (u daljnjem tekstu: Zakon), osigurava Općina te uvjeti i postupak njihova ostvarivanja.
        Socijalna skrb je od posebnog interesa za Republiku Hrvatsku pa tako i za stanovništvo Općine Cerna.

Članak 2.

         Izrazi koji se koriste u ovoj odluci imaju rodno značenje, koriste se neutralno i odnose se jednako i na muški i na ženski rod.
         Za provođenje Programa zadužen je Jedinstveni upravni odjel (u daljnjem tekstu: JUO) i općinski načelnik, a po ovoj Odluci mogu ostvariti, uz ispunjavanje zatraženih uvjeta, isključivo stanovnici Općine Cerna sa prebivalištem na području Općine te stranci pod supsidijarnom zaštitom s prijavljenim prebivalištem na području Općine.

Članak 3. 

        Zahtjevi za potporu podnose se sa cjelokupnom dokumentacijom JUO.
       Svim korisnicima kojima je zahtjev riješen pozitivno sredstva će se isplatiti na račun korisnika prema dinamici prihoda u Proračunu.
       Prava korisnika, osim troškova stanovanja, propisana ovom Odlukom, mogu biti ograničena ili umanjena sredstvima Proračuna predviđenim za njihovo ostvarivanje.

I. KORSINICI SOCIJALNE SKRBI

Članak 4.

            Prava iz socijalne skrbi može ostvariti osoba ako ispunjava uvjete propisane Zakonom o socijalnoj skrbi (daje: Zakon) i ovom Odlukom.
            Prava iz socijalne skrbi utvrđene Zakonom i ovom odlukom (zakonski standard) te pravo na naknade iz ove Odluke i druga prava (iznad zakonskog standarda) ostvaruje:
- hrvatski državljanin sa prebivalištem/boravištem na području općine Cerna
- stranac sa stalnim boravkom i dugotrajnim boravištem na području općine Cerna
- osoba bez državljanstva s privremenim i stalnim boravkom i dugotrajnim boravištem na području općine Cerna.


II. PRAVA IZ SOCIJALNE SKRBI

Prava koja korisnici mogu ostvariti su sljedeća:

1. Naknada za troškove stanovanja
Članak 5.

          Pravo na naknadu za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.
           Pravo ostvaruju korisnici zajamčene minimalne naknade koji imaju prijavljeno prebivalište na području Općine Cerna te stranci pod supsidijarnom zaštitom s prijavljenim prebivalištem na području Općine Cerna.
          Troškovi stanovanja odnose se na najamninu, komunalne naknade, troškove grijanja i vodne usluge te troškove koji su nastali zbog radova na povećanju energetske učinkovitosti zgrade.
           Trošak grijanja ne predstavlja zasebno pravo, udio je utvrđenog iznosa za troškove stanovanja i isplaćuje se mjesečno, zajedno sa ostalim troškovima stanovanja, a korisnici su dužni dati izjavu da se griju na drva.
            Iznos financiranja troška stanovanja koji se odnosi na troškove ogrjeva korisnika koji se griju na drva određuje Vlada RH Odlukom o kriterijima i mjerilima za financiranje troškova stanovanja te iznosu sredstava za pojedinu jedinicu JLS jednom godišnje.
Pravo na naknadu za troškove stanovanja priznaje se u visini od najmanje 30% iznosa zajamčene minimalne naknade priznate samcu, odnosno kućanstvu, a ako su troškovi stanovanja manji od 30% iznosa zajamčene minimalne naknade, pravo se priznaje u iznosu stvarnih troškova stanovanja o čemu rješenje donosi JUO.
Naknada za troškove stanovanja može se odobriti u novcu izravno korisniku ili na način da Općina djelomično ili u cijelosti plati račun pravnoj ili fizičkoj osobi koja je izvršila uslugu.

                                                                     Članak 6.
Postupak za ostvarivanje prava na naknadu za troškove stanovanja pokreće korisnik podnošenjem zahtjeva JUO najkasnije do 20.og u mjesecu za prethodni mjesec. 
Zahtjevu moraju biti priloženi računi za režijske troškove za protekli mjesec te dokaz o posljednjoj isplati zajamčene minimalne naknade.
Pravo na naknadu za troškove stanovanja priznaje se danom podnošenja urednog zahtjeva ili pokretanja postupka po službenoj dužnosti.
Pravo na naknadu za troškove stanovanja prestaje zadnjim danom u mjesecu u kojem je nastala promjena okolnosti zbog kojeg je korisnik ostvario pravo na naknadu za troškove stanovanja.
Rješenje o priznavanju prava na naknadu za troškove stanovanja izvršava se do nastanka promijenjenih okolnosti koje utječu na priznavanje ili visinu prava, nakon čega se donosi novo rješenje kojim se pravo priznaje s danom nastanka promijenjenih okolnosti.
Sredstva će se isplaćivati na račun korisnika, prema dinamici prihoda u Proračunu.



                                                       Članak 7. 

Podnositelj zahtjeva dužan je uz zahtjev dostaviti sljedeće dokaze za ostvarivanje prava na troškove stanovanja:
· presliku osobne iskaznice/presliku iskaznice stranaca pod privremenom zaštitom,
· presliku Rješenja Hrvatskog zavoda za socijalni rad o priznavanju prava na zajamčenu minimalnu naknadu,
· IBAN broj tekućeg računa i
· ostale dokaze po potrebi, a na zahtjev JUO.

Zahtjev za ostvarivanje prava na naknadu za troškove stanovanja s potrebnom dokumentacijom korisnici mogu dostaviti poštom na adresu Općina Cerna, Šetalište dr. Franje Tuđmana 2, 32272 Cerna, na mail opcina.cerna@vu.t-com.hr  ili donijeti osobno na adresu Šetalište dr. Franje Tuđmana 2, 32272 Cerna.

Korisnik prava dužan je obavijestiti JUO o svakoj promjeni koja utječe na daljnje korištenje ostvarenog prava ili na visinu priznatog iznosa, najkasnije u roku od 8 (osam) dana od dana nastanka promjene.

2. Jednokratna pomoć građanima

Članak 8.

Pravo na jednokratnu pomoć socijalno ugroženim građanima može se ostvariti jednom ili više puta godišnje i to zbog:
· trenutačnih materijalnih teškoća samca ili kućanstva uslijed čega nisu u mogućnosti podmiriti osnovne životne potrebe i
· izvanrednih troškova nastalih zbog trenutačnih životnih okolnosti (obrazovanje djeteta, smrt člana obitelji, prirodna nepogoda, bolest i slično) za koje su dužni dostaviti dokaze.

                                                                  Članak 9. 

[bookmark: _Hlk212618773]Mjesečni iznos primanja podnositelja i članova kućanstva:
· samac do 300,00 eura mjesečno,
· dvočlano kućanstvo do 500,00 eura mjesečno te
· za svakog daljnjeg člana kućanstva dodatnih 50,00 eura mjesečno.

· Jednokratna pomoć građanima se može odobriti u maksimalnom iznosu od 200,00 eura za samca tijekom proračunske godine.
· Jednokratna pomoć građanima se može odobriti u maksimalnom iznosu od 400,00 eura za kućanstvo tijekom proračunske godine. 

Jednokratna pomoć odobrava se u novcu ili plaćanjem određenih troškova.

                                                                Članak 10. 

Uz zahtjev za dodjelu pomoći podnositelj zahtjeva prilaže:
· dokaz o prebivalištu – kopiju osobne iskaznice ili uvjerenja o prebivalištu
· dokaze o broju članova kućanstva podnositelja zahtjeva – preslike osobnih iskaznica ili rodnih listova, odnosno izvadak iz matice rođenih
· odgovarajuća dokumentacija kojom se dokazuju navodi iz zahtjeva – liječnička  dokumentacija, dokazi o školovanju, opomena zbog dugovanja, zapisnik nadležnog tijela i slično
· predračuna za sanaciju štete ili nabavu materijala, ortopedskog pomagala i sl.
· po potrebi i druga dokumentacija

Članak 11.

            Zahtjev za ostvarivanjem jednokratne pomoći predaje se jedinstvenom upravnom odjelu, koji provjerava je li priložena sva potrebna dokumentacija na temelju koje se može donijeti odluka.
           Ako utvrdi da nije priložena sva potreba dokumentacija koja je potrebna za donošenje rješenja, Jedinstveni upravni odjel  pozvat će podnositelja zahtjeva da dopuni dokumentaciju.
           O ostvarivanju prava odlučuje se rješenjem.

                                                                  Članak 12. 

[bookmark: _Hlk213927128]Za donošenje odluke o dodjeli ili uskrati jednokratne pomoći u iznosu većem od 200,00 eura za samce i 400,00 eura za kućanstvo, odluku donosi Općinski načelnik na prijedlog Povjerenstva za socijalnu skrb.

[bookmark: _Hlk213927335]                                                                  Članak 13. 

Jednokratnu novčanu pomoć  zbog izvanrednih okolnosti i nesretnih događaja mogu ostvarivati samac ili kućanstvo, neovisno o vrsti dohotka, koje pogodi nesretan slučaj, veliki izdaci  u kućanstvu radi nesreća, poplave, požara, elementarne nepogode, skupa liječenja, teške bolesti, smrtnog slučaja, kupnje ortopedskih pomagala i slično u maksimalnom iznosu od 500,00 eura tijekom proračunske godine.

Za donošenje odluke ili uskrate pomoći iz prethodnog članka odluku donosi Općinski načelnik na prijedlog Povjerenstva za socijalnu skrb.


3. Pravo na jednokratnu novčanu pomoć za novorođeno dijete

                                                                  Članak 14. 

Pravo na jednokratnu novčanu pomoć za novorođeno dijete ostvaruje, podnošenjem zahtjeva, jedan od roditelja sukladno odredbama posebne Odluke koju donosi Općinsko vijeće.
O ostvarivanju prava odlučuje se rješenjem.

4. Sufinanciranje troškova boravka djece u vrtićima

Članak 15.

       U Dječjem vrtiću Hlapić Cerna čiji je osnivač Općina Cerna, osigurava se sufinanciranje na način da se umanjuje udio roditelja u sufinanciranju troškova smještaja djece.
       Pravo na umanjenje cijene koju plaćaju roditelji utvrđuje se na način i u postupku koje provodi Dječji vrtić Hlapić Cerna, a u skladu sa posebnom odlukom Općinskog vijeća Općine       Cerna.

5. Pravo na sufinanciranje troškova boravka djece u dječjim vrtićima izvan područja Općine Cerna
Članak 16.

                Pravo na sufinanciranje troškova boravka djece u dječjim vrtićima izvan područja Općine Cerna ostvaruju roditelji s područja Općine Cerna uz uvjet da imaju prebivalište na području općine Cerna te podnesu zahtjev za ostvarivanje prava na sufinanciranje.

Ostale odredbe o ostvarivanju ovoga prava utvrđuju se posebnom Odlukom Općinskog vijeća.


6. Financiranje asistenta za djecu s poteškoćama u razvoju

Članak 17.

                Ovom vrstom pomoći predviđena je potpora djeci s poteškoćama u razvoju. 
Pravo na potporu ostvaruju djeca s područja općina Cerna koja pohađaju osnovnu školu ili dječji vrtić a imaju poteškoće u razvoju koje dokazuju sa pripadajućom medicinskom dokumentacijom.

7. Pravo na podjelu prigodnih darova djeci

Članak 18.

                 Pravo na dodjelu prigodnih darova za Božić i Uskrs  imaju djeca koja pohađaju osnovnu školu na području Općine Cerna  i djeca koja pohađaju dječje vrtiće na području općine Cerna, a temeljem posebne odluke općinskog načelnika.


8. Kupovina bilježnica za učenike osnovne škole

Članak 19.

              Pravo na kupovinu bilježnica za učenike osnovne škole imaju djeca koja pohađaju osnovnu školu na području Općine Cerna, a temeljem posebne odluke općinskog načelnika.


9. Nagrada osmašima za postignute rezultate

Članak 20.

              Pravo na nagradu imaju učenici osnovne škole koja pohađaju osnovnu školu na području Općine Cerna koji su prolazili svih osam godina sa odličnim uspjehom. 
Iznos nagrade se utvrđuje posebnom odlukom općinskog načelnika.



10. Sufinanciranje udžbenika za srednje škole

Članak 21.

Pravo na sufinanciranje udžbenika za učenike srednje škole imaju učenici srednjih škola sa prebivalištem na području općine Cerna. Iznos potpore utvrditi će se posebnom odlukom općinskog načelnika.  


11. Sufinanciranje javnog prijevoza učenika koji pohađaju srednju školu  

Članak 22.

Pravo na sufinanciranje javnog prijevoza za učenike srednje škole imaju učenici srednjih škola sa prebivalištem na području općine Cerna. Iznos potpore utvrditi će se posebnom odlukom općinskog načelnika.  

Općina Cerna svoje obveze prema prijevozniku za sufinancirane troškove prijevoza za korisnike iz stavka 1. ovog članka podmiruje se temeljem ispostavljenog računa i sklopljenog ugovora sa prijevoznikom.


12. Božićnica/ uskrsnica za umirovljenike

Članak 23.

           Općina Cerna će umirovljenicima s prebivalištem na području općine Cerna, povodom blagdana Božića/Uskrsa isplatiti božićnicu/uskrsnicu.
        Korisnici, kriteriji, visina i postupak dodjele propisati će se Odlukom Općinskog načelnika.
O ostvarivanju prava odlučuje se rješenjem.


13. Sufinanciranje cijene prijevoza umirovljenika

Članak 24.

Općina Cerna će umirovljenicama s prebivalištem na području općine Cerna sufinancirati prijevoz u Bizovačke toplice.

14. Podmirenje troškova sahrane

Članak 25.

Pravo na podmirenje troškova sahrane preminule osobe s područja Općine, koja nema nasljednika, snosi Općina.
Pomoć se podmiruje u visini osnovne pogrebne opreme i troškova ukopa temeljem ispostavljenog računa pogrebnog poduzeća ili zahtjeva člana obitelji.
Iznimno od stavka jedan, u opravdanim slučajevima može se podmiriti dio troškova sahrane. 
O pravu na podmirenje troškova sahrane odlučuje se rješenjem.
III. NADLEŽNOST I POSTUPAK

Članak 27.

Postupak za ostvarivanje prava iz socijalne skrbi utvrđenih ovom Odlukom, pokreće se na zahtjev korisnika koji se podnosi JUO.
Uz zahtjev za pokretanje postupka za ostvarivanje prava utvrđenih ovom Odlukom, korisnici prava dužni su priložiti potrebne isprave, odnosno dokaze koji su propisani Zakonom kao i ostalim posebnim odlukama Općinskog vijeća i Općinskog načelnika, a koji su potrebni radi utvrđivanja postojanja uvjeta za ostvarivanje prava utvrđenih ovom Odlukom. 
Korisnik prava iz socijalne skrbi utvrđenih ovom Odlukom, dužan je prijaviti Općini Cerna svaku promjenu činjenica i okolnosti koje su bile odlučujuće za donošenje rješenja o ostvarivanju prava utvrđenih ovom Odlukom u roku od 8 dana od dana nastanka promjene.
Prema potrebi, JUO može, radi provjere dostavljene dokumentacije, tražiti od korisnika nove isprave i dokaze radi utvrđivanja postojanja okolnosti o kojima ovisi ostvarivanje prava iz ove Odluke. 
U slučaju da za vrijeme korištenja prava utvrđenih ovom Odlukom dođe do promjene okolnosti o kojima ovisi ostvarivanje prava iz socijalne skrbi, JUO će donijeti novo rješenje kojim će se korisniku utvrditi prestanak prava te odrediti visinu, rok i način povrata protupravno stečene koristi.
O žalbi protiv rješenja kojim se odlučuje o pravima iz ove Odluke, odlučuje nadležno upravno tijelo Vukovarsko – srijemske županije.


IV. ZAVRŠNE ODREDBE

Članak 28.

Ova Odluka stupa na snagu osmi dan od dana objave u „Službenom vjesniku“ Vukovarsko – srijemske županije.

OPĆINA CERNA
OPĆINSKO VIJEĆE

